Báthori Csaba

*Mérleg*

 Utam, belátom, nincsen mindig útban,

amit tanulok, azt már megtanultam –

hogy lelassulok, úgy emlékezem,

mind szívtelenebb talány a szivem.

Ha nem ébrednék fel, telitalálat.

Rövid az öröm, hosszabbítja bánat.

Csoda a hajnal, mert ketten vagyunk,

érteni takarítjuk meg szavunk.

Nem gondolhatok már a kaptatókra,

minden szándékom rengő homokóra.

Reggel-este túladok magamon,

jó, ha mozgó magánnyal változom.

Időm meglép s a végtelenre hajlik,

örökre bezár, ami néha megnyit,

minden elolvad, olyan mint a jég,

minden ami volt, ingatag vidék.

Nincs többé, bár ebből a jégből élek,

pár embertől származik rám a lélek,

egyetlen dal van, én vagyok a dal,

de űrbe takarózik, aki hall.

Így hát… baj nélkül nincsen mit csinálni.

Élők közt boldog nem lehet akárki.

Rejts el örökre, aki megnyitottál.

Majd aki nincsen, láthatatlanul vár.